เนื่องด้วยเมื่อวันที่ 10 มกราคม 2566 เวลาประมาณ 0800 น ดิฉันประสบอุบัติเหตุล้ม เนื่องจากปัญหาพื้นต่างระดับบนสถานีรถไฟฟ้าบีทีเอส ทางออกที่ 4 (ทางออกบนถนนเพชรเกษมฝั่งขาออก) คือ เมื่อเดินขึ้นบันไดมาถึงบนชั้นสถานี พื้นกลับไม่เสมอกัน และไม่ปรากฎว่า มีป้ายเตือนให้ระวังพื้นต่างระดับ และบนพื้นแม้จะมีสติ๊กเกอร์สีเหลือง-ดำ แต่ก็อยู่ในสภาพซีดจางมองไม่ชัด ทำให้ดิฉันไม่ทราบว่า พื้นทางต่างระดับ เมื่อก้าวเดินจึงตกเสต๊ปล้มลง ได้รับบาดเจ็บเอ็นข้อเท้าซ้ายอักเสบและกระดูกหลังเท้าขวาร้าว ต้องใส่เฝือกทั้งสองเท้า ในเวลาเกิดเหตุ ไม่ปรากฎเจ้าหน้าที่รักษาความปลอดภัยหรือเจ้าหน้าที่ประจำสถานีที่สามารถให้ความช่วยเหลือได้ จึงต้องเรียกรถพยาบาลมารับตัวไปรักษาด้วยตัวเอง เมื่อบีทีเอสได้ทราบเรื่อง (ตั้งแต่วันเกิดเหตุเพราะเจ้าหน้าที่รถพยาบาลต้องนำเปลขึ้นมารับตัว) บีทีเอสไม่เคยโทรศัพท์ติดต่อมาสอบถามอาการ และปฏิเสธความรับผิดชอบที่ไม่จัดให้อาคารสาธารณะมีความปลอดภัย ไม่ดำเนินการให้พื้นทางเดินเสมอเท่ากัน (ไม่ทราบว่า เหตุใดจึงต้องทำพื้นต่างระดับ โดยเฉพาะบริเวณที่เป็นบันไดทางขึ้น ซึ่งถือเป็นทางออกฉุกเฉินในกรณีที่มีเหตุอันตรายด้วย) ไม่มีป้ายเตือนพื้นต่างระดับที่เป็นอันตรายและไม่ดูแลรักษาสติ๊กเกอร์เตือนพื้นต่างระดับให้มองเห็นได้ชัดเจน ปล่อยปละละเลยให้สีซีดจางตามที่ปรากฎในรูป ดิฉันเข้าใจว่า สถานีรถไฟฟ้าบางหว้านี้ เป็นของกรุงเทพมหานครที่ว่าจ้างบีทีเอสให้ดำเนินการเดินรถ ดังนั้น จึงขอร้องเรียนมาเพื่อให้ท่านโปรดตรวจสอบความปลอดภัยของสถานีรถไฟฟ้าที่ถือเป็นอาคารสาธารณะ และเพื่อให้ตรวจสอบด้วยว่า การไม่จัดอาคารสาธารณะให้ปลอดภัยควรเป็นความรับผิดชอบของใครและขอเรียกร้องให้หน่วยงานที่เกี่ยวข้องควรออกมาแสดงความรับผิดชอบด้วย ทั้งนี้ เนื่องจากขณะนี้ ดิฉันยังไม่สามารถเดินได้ปกติ จึงยังไม่สามารถไปแจ้งความกับพนักงานสอบสวนที่สถานีตำรวจนครบาลภาษีเจริญได้ 
จึงเรียนมาเพื่อทราบและขอความอนุคราะห์จากทานช่วยดำเนินการตรวจสอบด้วย จักเป็นพระคุณอย่างสูง
#1555 #bkkrongtook